google/wiki40b huggingface dataset:
Olavskoret

Korets oppgang og nedgang

Olavskoret ble grunnlagt av dirigenten Asbjørn Flåm i 1994. Koret har siden den tid hatt øvinger i Bergen domkirke med Flåm som dirigent. Øvingen var satt til hver mandag, det vil si at dirigenten kjørte 15 mil hver mandag til Bergen fra Sunnfjord. Koret hadde to avdelinger, gutte-stemmene og manns-stemmene. De hadde hver sin øving i kirken, men var sammen på konserter. Sangkoret startet opp med noen gutter fra Bergen, og noen år etter ble Førde guttekor grunnlagt av den samme dirigenten. Størrelsen på korene har gått veldig opp og ned. I begynnelsen hadde Førde-guttene få medlemmer, og da hjalp Olavskoret til med konserter i Sogn og Fjordane, noen år etter var det omvendt. Størrelsen på koret har variert mellom 7 – 20 medlemmer, medregnet manns-stemmene. Koret har deltatt på en rekke konserter og gudstjenester i Bergen domkirke, og av og til konserter i Grieghallen. Olavskoret har også deltatt i andre konserter med andre guttekor i Norge og litt i utlandet i forbindelse med turer med koret. Koret har blant annet vært i Førde, Stavanger, Trondheim, og Oslo, samt England. I 2007–2008 var det planlagt tur til Danmark og Tyskland, men dette ble ikke noe av grunnet nedleggelsen. De spilte også inn et album med Göran Fristorp i oktober 2003, som het Pie Jesu.

Nedleggelse

I november 2008 ble Olavskoret nedlagt samtidig som organist Magnar Mangersnes fylte 70 år, og han ble dermed nektet å fortsette som domkantor i Bergen domkirke av Den norske kirke. Den siste konserten med koret var 1. november 2008 med også hjelp fra Førde guttekor og fra Olavskorets manns-stemmer. Koret var før det ble nedlagt Bergens eneste guttekor, men etter nedleggelsen ble det startet et nytt kor i Grieghallen med Håkon Matti Skrede som dirigent, og de fleste av guttene fra Olavskoret gikk over til det nye koret.
Eufemiavisene

Eufemiavisene er betegnelsen på tre høviske ridderromaner i verseform, initiert av Eufemia Norges dronning fra 1299 til 1312. Originalene er gått tapt. Det vil si at de tre verseromanene er bevart for ettertiden gjennom senere avskrifter i relativt moderne svensk språkdrakt. Det kan ikke helt utelukkes at visene opprinnelig ble oversatt på norske (norrøne) vers, men sannsynligvis ble de fra starten av oversatt til svenske vers. 
Det er blitt foreslått at de Eufemiavisene ble oversatt til svensk for å tekkes Erik, hertugen av Södermanland som 20 år gammel ble forlovet med Eufemia og Håkons ett år gamle datter, Ingebjørg i 1302. To av romanene var allerede oversatt til norsk (norrøn) prosa etter initiativ fra Dronning Eufemias svigerfarfar, Håkon Håkonson. Når romanene nå ble oversatt i parrimede vers — etter alt å dømme til svenske parrimede vers — kan dette ha vært Eufemias innsats for å bringe den kontinentale høviske kulturen inn for det svenske hoffet.
De tre romanene bærer tittlene Yvain løveridderen (1303), Hertug Frederik av Normandie (1308) og Flores og Blanzeflor (1312). Yvain var basert på Chrétien de Troyes' fortelling basert på Arthur-legenden.
Disse sikkert daterte verseromanene blir av den svenske viseforskeren Bengt R. Jonsson trukket fram som bevis på at balladen må ha vært på moten ved det norske hoffet under den aktuelle tiden — all den tid Eufemiavisene viser spor etter påvirkning fra middelalderballaden. Jonsson mener at den nordiske balladesjangeren ble utforma i norske hoffkretser på slutten av 1200-tallet, og at dette utgjorde en forutsetning for at de kontinentale verseromanene kunne oversettes til knittevers (tilsvarer balladevers), og ikke til prosa (jamfør de eldre oversettelserne).
Eufemiavisene ble utgitt på moderne norsk 1985-88, oversatt av Olaug Berdal.
The Mangler

Setting

«The Mangler» er satt til en amerikansk by, og størsteparten av handlingen finner sted i en industriell vaskehandel. Stephen King har sagt at, blant alle jobbene han tok for å kunne betale for familien før han ble kjent, var en av dem i en industriell vaskehandel.

Handling

En politidetektiv som undersøker flere morbide dødsfall, alle på grunn av industrielle vaskemaskiner, finner ut, gjennom flere uheldige tilfeller, at maskinen har blitt besatt av en demon. Historien avsluttes etter at detektiven og hans venn undervurderer demonens krefter. Når de prøver å utrydde demonen, ender de opp med å frigjøre demonen fra maskinen, for så å la demonen vandre gatene på jakt etter friske ofre.

Film- TV- eller teaterversjoner

Historien ble brukt i filmen The Mangler av Tobe Hooper i 1995, selv om filmen også omfatter mye som ikke var i novellen. Filmen, med Robert Englund (Freddu Krueger) fikk to oppfølgere, The Mangler 2 og The Mangler Reborn.
Punta de Tarifa

Punta de Tarifa er det sørligste punktet på fastlandet i Spania og på det europeiske kontinentet. Det ligger i provinsen Cádiz og den sjølvstyrte regionen Andalucía på atlanterhavssida av Gibraltarstredet. Neset ligger ved byen Tarifa og det er mulig å se kysten av Marokko i Afrika herfra.
Pruting

Pruting (prute, fra lavtysk proten, «sludre»; opphavlig trolig «trette, kjekle») er prosessen for å få enighet om prisavslag på en handelsvare i en forenklet forhandling, gjerne muntlig mellom to individer henholdsvis selger og kjøper. 
Noen steder i verden er pruting utstrakt, og til tider forventet / ritualisert, mens andre steder viker pruting for på forhånd bestemte priser. Pruting anses som regel som mer akseptabelt hvis forhandlingen gjelder større beløp. Pruting er mindre vanlig når det gjelder småbeløp for vanlige forbruksvarer som selges av flere nær hverandre (da kan man «prute med føttene» ved å gå til nestemann med et tilbud som har bedre tilpasset kvalitet og pris for behovet).
Kunnskap om gjeldende prisnivå i markedet og motpartens iver om å få til handelen gir en fordel; turister overbelastes ofte av lokale selgere, og det er nesten alltid mange lyttere under en pruteøvelse for nettopp å få informasjon som skal være nyttig i neste omgang når lytteren skal prute selv. I nordafrikanske kamelbasarer skjuler partene utvekslende prisforslag ved å ha hendene i en pose og kommunisere beløp med fingertelling‎.
Mandalskameratene i 2011

Statistikk

Alle statistikk er fra serien.

Kort

Fredrik Stray Tjaum
     Martin Ramsland
    Tor Olve Fagnastøl
   Ove Rugland
     Espen Hægeland
     Morten Sanden
  Lars Gustav Gulowsen
  Tom Sagebakken
  Håkon Reisvåg Lindland
  Eirik Schulze
  Fredrik Tveit
  Inge Nilsen
  Tore Kristensen
 Thomas Lia
 Vegar Landaas
 Trond Berge
Friidrett under Sentralamerikanske og karibiske leker 1938

Friidrett under Sentralamerikanske og karibiske leker 1938. Friidrett var en av flere sporter i de fjerde sentralamerikanske og karibiske leker som ble arrangert i Panama by i Panama i perioden 5. til 24. februar 1938. Det var fjerde gangen som friidrett var l lekene. Det var tjuesju øvelser, tjueen for menn og seks for kvinner. Det var første gangen som kvinner deltok i friidrett i med i de sentralamerikanske og karibiske leker. Puerto Rico ble beste nasjon med elleve gullmedaljer foran Panama med åtte.
Pink Friday

Singler

Sangen «Massive Attack» var egentlig ment å være førstesingelen fra dette albumet, men fikk etter hvert lave plasseringer på listene, så Minaj bestemte seg får å ikke bruke den. I stedet ble «Your Love» valgt. Den scorte høyt på flere lister.
Etter dette ble «Check It Out (med will.i.am)», «Right Thru Me», «Roman's Revenge», «Moment 4 Life», «Did It On 'Em» og bonus-låtene «Girls Fall Like Dominoes» og «Super Bass» de neste singlene.
The Show Must Go On

The Show Must Go On er et musikalsk show basert på musikk av gruppen Queen
Showet er laget av Åge Sten Nilsen og Gusty Utterdahl og ment som en hyllest til et stort, kjent band. Åge Sten Nilsen synger ca. 30 kjente Queen-sanger i forestillingen.
Korister er Jonas Groth, Stian Joneid og Andreas Aasbø og et band med: Geir Langslet, "Krisa" Kristiansen, Jon Pettersen, Atle Rakvåg, Svein Dag Hauge og Ole Tom Torjussen. I tillegg deltar lokale kor på stedene showet besøker.
Forestillingen hadde premiere 17. oktober 2007 i Fredrikstad, og turné-premiere i Drammens Teater 30. januar 2008 og turnerte i Norge vår/sommer og høst 2008.
Star Wars: Battlefront (2015)

Gameplay

Star Wars: Battlefront er et actionspill spilt fra første- eller tredjepersons synsvinkel. Spilleren kan skifte mellom synsvinkelene på samme måte som de tidligere spillene i serien. Tilgjengelige planeter er Hoth, Tatooine, Endor og Sullust. For å navigere banene kan spilleren ta i bruk et spekter med kjøretøyer, inkludert både luft- og landbaserte kjøretøyer. Slagene er planetbaserte og hindrer spillerne fra å utforske det ytre rom. Spillernes våpen, karakterer, utstyr og evner kan egendefineres. Ettersom nye våpen blir opplåst kan spillerne dele dem med deres lagkamerater. Battlefront innehar ikke funksjonen hullsikte, men tillater spillere til å zoome inn for bedre treffsikkerhet.
Spillet lar spillerne velge mellom å styre en soldat fra opprøreralliansen eller en stormtrooper fra det galaktiske imperiet. Andre karakterer fra filmene som kan bli styrt inkluderer Darth Vader, Luke Skywalker, Boba Fett, Leia Organa, Han Solo og Darth Sidious. ikke-spillbare karakterer som R2-D2 og C-3PO gjør begge opptredener. Spillet inkluderer samarbeids oppdrag som kan spilles offline, men det ekskluderer en historie modus. Spillerne kan gjennomføre oppdrag både mot andre spillere og mot boter. split screen er tilgjengelig på konsoller. Spillets online flerspiller modus støtter opp til 40 spillere i en og samme kamp og man kan velge 15 forskjellige flerspillerbaner. Disse banene er fordelt på 5 forskjellige lokasjoner fra Star Wars universet: Hoth, Tatooine, Endor, Sullust og Jakku.
Aachtopf

Aachtopf (uttales «a:X-tåpf») er Tysklands største karstkilde. Den fører vann fra Donaus øvre løp til Rhinens tilsigsfelt. Dermed krysser vannet i denne kilden det europeiske hovedvannskillet.

Beskrivelse

Aachtopf ligger på 475 moh. om lag 15 km nordvest for Bodensee. Aachtopf danner et lite tjern, der vannet stiger opp fra en 18 meter dyp karsthule. I gjennomsnitt strømmer 8,6 m³ vann per sekund opp fra kilden (med sesonale variasjoner mellom 1,3 og 24 m³/s). Når vannet kommer opp i Aachtopf, har det strømmet underjordisk fra området rundt byen Tuttlingen, som ligger 12 km lenger nord. På begge sider av byen passerer Donau et kalksteinsområde og mister derfor vann i et system av karsthuler i undergrunnen. Vanntapet er så stort at Donaus leie i dette avsnittet av elveløpet er fullstendig tørrlagt i mer enn halvparten av året.
Fra Aachtopf renner vannet gjennom en elv som heter Radolfzeller Aach eller Hegauer Aach. Denne munner etter 32 km ut i Bodensee ved Radolfzell. I Bodensee blander den seg med Rhinens vann.

Geologisk forklaring

I Bodensee-området ligger Donau ca. 200 meter høyere enn Rhinen. Høydeforskjellen mellom Tuttlingen og Aachtopf er 170 meter. Samtidig passerer Donau her et område med kalksteinsedimenter fra jura. Siden kalk lett løses i vann, siger vann ned i grunnen og utvider etter hvert sprekkene.
På denne måten oppstod et karstsystem under Donau som sannsynligvis består av huler og underjordiske elver. Vannet forsvinner ikke gjennom ett hull, men over mange små sprekker, som er fordelt over en strekning på flere kilometer. Tolv kilometer lenger sør kommer vannet så til overflaten igjen. Vannet trenger om lag 60 timer for å tilbakelegge denne distansen. Det tilsvarer en underjordisk strømhastighet på ca. 200 meter per time.

Oppdagelsen

Allerede på 1700-tallet ble det spekulert i om vannet i Aachtopf kom fra Donau. Hypotesen ble testet av geologen Adolf Knop i 1877 ved å tilsette Donau-vannet flere kjemikalier og farge det grønt. Etter 60 timer kom det grønne vannet frem i Aachtopf, og også de resterende kjemikaliene kunne påvises.

Donaus fremtid

Jo mer vann som renner gjennom kalksteinssprekkene under Donau, desto mer kalk vil bli løst opp. Sprekkene vil altså bli større med tiden, det samme vil vannmengden som forlater Donau. På sikt vil dette føre til at Donaus øvre løp blir til en bielv til Rhinen, selv om det vil ta minst noen hundre år før dette er et faktum. Etter hvert kan også karsthulene kollapse, slik at elven blir synlig på overflaten. Donau vil i så fall ha mistet sine nåværende kildeelver (Brigach og Breg). Istedenfor vil Lauchert, som nå er en ubetydelig bielv, være Donaus kildeelv. Donaus betydning som en av Europas største elver vil ikke være berørt av dette, siden de viktigste bielvene møter Donau lenger nedstrøms.
Det er ikke første gangen at Donau mister noen av sine kildeelver. Sist dette skjedde var for 20 000–70 000 år siden, da elven Wutach flyttet sitt leie sørover og ble til en bielv av Rhinen.
Jeux de la Francophonie

Jeux de la Francophonie (engelsk: Francophone Games) er en konkurranse innen sport og kultur, som arrangeres hvert fjerde år i fransktalende land. Arrangør er La Francophonie.
San Jacinto River (Galveston Bay)

San Jacinto River er en 45 km lang elv sørøst i Texas som løper fra Lake Houston i Harris County til Galveston Bay. Frem til 1858 var området hjemsted for karankawaindianerne.
San Jacinto River kommer fra to elver som forener seg, East Fork og West Fork. Den vestlige arm er i alt 145 km lang, renner først inn i Lake Conroe og fortsetter så i sørlig retning gjennom Montgomery County, for å, sammen med den østlige arm, i Harris Countys nordøstre hjørne renne inn i Lake Houston. Den østlige arm har sitt utspring i San Jacinto County, nord for Sam Houston National Forest, og har en lengde på rundt 110 km. Den flyter så sørover gjennom Cleveland i Liberty County og munner ut i Lake Houston.
Nedbørsområdet er på 10.297 km². Elven renner gjennom sand- og leiregrunn, bare noen få meter over havnivå. På breddene vokser furu, alm, eik og vier.
Nedenfor Lake Houston renner San Jacinto River sammen med Buffalo Bayou og inn i Houston Ship Channel, en vannvei som ble til i 1914 for å knytte Houston til havet. Denne knytter så havnen til Galveston Bay som er 32 km nedenfor. Nedre løp av elven er påvirket av tidevannet.
Ved elvebredden stod i 1836 under den texanske revolusjon der skjellsettende slaget ved San Jacinto. På slagfeltet står et minnesmerke, San Jacinto Monument.
Områdets historie er omvekslingsrik. Det lå en gang i grenseområdet mellom franske og spanske kolonialinteresser. Antagelig er dette den samme elv som i 1746 ble kalt Aranzazu av den spanske kaptein og oppdager Joaqun Orobio y Basterra.
Det er to versjoner av hvorfor elven heter San Jacinto. Jacinto kunne gå tilbake til det spanske ordet for hyasinter; slike flyter av og til på elven. Men det kan også være at den er oppkalt etter den hellige Hyasint av Polen, da fordi dens munning ble oppdaget den 17. august, på helgenens minnedag i den katolske helgenkalender.
Hyphelithia

Utseende

En middelsstor (ca. 15 millimeter), litt matt grønnlig gullbasse. Dekkvingene har grunne lengdefurer.

Levevis

Larvene lever gjerne i råtnende ved eller annet dødt, organisk materiale.

Utbredelse

Slekten er utbredt på Madagaskar.
General Escobedo

General Escobedo er en by og en kommune i den meksikanske delstaten Nuevo León. Kommunen inngår som en del av Monterreys storbyområde. Byen ble grunnlagt av José de Treviño den 25. april 1604 og den hadde i 2005 et totalt innbyggertall på 295 131.
Yanji

Yanji (kinesisk: 延吉; pinyin: Yánjí; hangul [koreansk]: 연길시, Yeon'gil) er et kinesisk byfylke i provinsen Jilin i det nordlige Kina. Befolkningen anslås (2004) til 303 000. Byfylket ligger i det autonome prefekturet Yanbian for koreanere.
På grunn av byfylkets store koreanske befolkning – om lag 58,4% var i 2005 etniske koreanere – er det foreskrevet av skilt der må skrives både med kinesisk skrift og koreansk skrift. 
Byen har et universitet, Yanbianuniversitetet (延边大学, Yanbian Dàxué; 연변대학,  Yeonbyeon Daehak), grunnlagt 20. mars 1949 og som blant sine hovedoppgaver har å hegne om koreansk språk og kultur.
Byfylket har en muligens voksende bestand av ville sibirtigere.
I 1928 grunnla tyske misjonsbenediktinerere et katolsk munkekloster i Yanji, og etter hvert ble det elevert til et abbedi. Etter den kinesiske borgerkrig ble det opphevet, men enkelte av munkene kom seg til Tokwon i Korea og grunnla et etterfølgerkloster der.

Samferdsel

Kinas riksvei 302 løper gjennom området. Den går fra Hunchun i provinsen Jilin til Ulanhot i Indre Mongolia.
Mobile Payments

Mobile Payments er et britisk mediehus som utgir et papirbasert magasin og et nyhetsbrev i PDF-format, med fokus på betalingstjenester over mobil. Målgruppen er teleselskaper, tjenesteleverandører, IT-selskaper, banker og kortselskaper som utvikler tjenester for m-commerce og m-payment.
Arbeidermesterskapet i fotball 1939

Arbeidermesterskapet i fotball 1939 var en norsk fotballturnering som ble arrangert av Arbeidernes Idrettsforbund (AIF). Birkebeineren vant turneringen etter å ha slått Sprint (Moss) 1-0 i finalen. Kenford Støa scoret vinnermålet i det 45. minutt. Finalen ble spilt 22. oktober på Bislett stadion i Oslo.
Birkebeinerens vinnerlag: Alf Hermandsen, Sigurd Skjønberg, Odmund Stenberg, Harry Støa, Olaf Mathisen, Gunstein Jørgensen, Kenford Støa, Øivind Orsten, Roger Støa, Willard Støa og Dagfinn Steen.
Dette var siste gang AIF-mesterskapet ble arrangert. AIF og Norges Landsforbund for Idrett ble slått sammen etter krigen, og fra og med 1945 deltok alle tidligere AIF-klubber i norgesmesterskapet i regi av Norges Fotballforbund.
Tord Peterson

Tord Peterson (født 21. april 1926 i Danderyd i Stockholm) er en svensk skuespiller. Han er kanskje særlig kjent som «Ivar» i Änglagård-filmene, men han har spilt en lang rekke roller både i andre filmer og på fjernsyn.
Xtra Airways

Historie

Selskapet blei grunnlagt i 1987. Opprinnelig het det Casino Express Airlines og forretningsideen var å fly gjester fra forskjellige steder rundt omkring i USA til kasinobyen Elko i Nevada. Seinere skifta selskapet fokus og i 2005 endra det navn til Xtra Airways. Den siste kasinoflyturen gikk tidlig i 2006. Selskapet brakte inn rundt 40.000 gjester hvert år.
Hovedkontoret  flytta til Boise i Idaho i 2010. I 2015 blei flytteprossessen til Florida fullført.

Flyflåte

Flyflåten til Extra Airways består av Boeing 737-400 og 737-800. I desember 2017 hadde selskapet en flåte på ni flymaskiner.
Sandfuruskog

Sandfuruskog er enkelt forklart furuskog som vokser på sand eller sand og grus-dominerte løsmasser, som ble avsatt av breelver eller bresjøer etter siste istid, ofte i kraft av store dalfyllinger. Løsmassene er gjerne fattige, men kan ha innslag av rikere mineralkorn. Noen har et høyt kalkinnhold, eventuelt fra kalkrikt grunnvann. Vegetasjonen ellers er som regel fattig og dominert av nøysomme planter, som lyng, furumose og reinlav.
Scleronotus

Utseende

Middelsstore, brun- eller gråaktige trebukker, forholdsvis tettbygde med kraftige bein. Antennene er omtrent så lange som kroppen. Pronotum er nærmest tønneformet med en pigg litt bakenfor midten av siden.

Levevis

Larvene lever i død ved.

Utbredelse

Slekten er utbredt i Sør-Amerika, fra Venezuela i nord til det sørlige Brasil i sør.
Big air

Big Air (engelsk for «stor luft») er en konkurransegren innen freestyle- og snøbrettkjøring.

Utøvelse

Utøveren setter utfor et større hopp med stor høyde og lang lufttid, hvorpå utøveren gjennomfører sine triks (med blant annet rotasjoner og såkalte «grabs» (grep) som innebærer at utøveren tar tak i skiene eller snøbrettet). Utøveren kan også starte hoppet baklengs, noe som kalles «switch», slik at det blir fem mulige utganger av hoppet; «backside» (BS), «frontside» (FS), «switch backside» (SB), «switch frontside» (SF) og «straight air» (S). Under konkurranser bedømmes utøveren etter flere kategorier: vanskelighetsgrad, høyde og landing, samt en stilbedømming av hele utførelsen.

Konkurranser

Det finnes flere konkurranser hvor det konkurreres i Big Air, men den største er X Games. Grenen har siden 2003 blitt avholdt under verdensmesterskapet i snøbrett, siden 2018 blant øvelsene for snøbrett under vinter-OL og siden 2019 under verdensmesterskapet i freestyle.
Happy Valley

Happy Valley er en britisk krim- og dramaserie som hadde premiere på BBC One 29. april 2014. Serien er skrevet av Sally Wainwright.
Seriens andre sesong hadde premiere i februar 2016.
Inotify

Inotify er et undersystem av Linuxkjernen som fungerer som en utvidelse av filsystemer ved å registrere endringer i filsystemet og rapportere disse endringer til applikasjoner. Det erstatter et tidligere program, dnotify, som hadde lignende oppgaver.
Inotify ble skapt av John McCutchan, og ble slått sammen med hovedgreinen av Linuxkjernen i versjon 2.6.13, som ble lansert 29. august 2005. Senere versjoner av kjernen inkluderer videre forbedringer. Grensesnittet ble tilføyd GNU C Library (glibc) i versjon 2.4 som ble lansert i mars 2006, mens støtten for inotify ble fullført i glibc versjon 2.5, som ble lansert i september 2006.
Antispila treitschkiella

Utseende

En ganske liten (vingespenn 5 – 6 mm), kobberaktig mørkbrun møll med metalliske flekker på vingene. Den ligner på slektningen Antispila metallella men er tydelig mindre og mer tettbygd. Antennene er svakt fortykkede mot spissen, omtrent halvparten så lange som forvingen. Hodet, kroppen og forvingene er svartbrune med kobberaktig glans. Forvingen har et smalt, sølv-hvitt tverrbånd snaut 1/3 ut i vingen og to avrundede, sølvfargede flekker lenger ute i vingen, en ved bakkanten og en ved framkanten. Forvingens spiss er helt avrundet. Vingefrynsene er tofargede: den innerste delen rødbrun (litt lysere enn resten av vingen), den ytre delen sølvhvit. Bakvingen er smal og tilspisset med lange, grå vingefrynser, grå med antydning til purpurskjær. Larven er gråhvit med svart hodekapsel, svart ryggplate på første kroppsledd og en svart plate på bakerste kroppsledd.

Levevis

Arten har larver som lever på ulike kornell-arter (Cornus spp.), i Norden er det bare villkornell (Cornus sanguinea) som er aktuell som viltvoksende næringsplante. Larven utvikler sge i en flekkmine inne i et korenllblad fra juli til september. Et karakteristisk trekk ved minen er at larvens ekskrementer er spredt jevnt utover og ikke danner noe mønster. Når larven er utvokst, skjærer den ut et ovalt bladstykke som den bruker til å lage en hylse rundt seg. Dette etterlater et høyst 6 mm langt, ovalt hull i bladet i utkanten av den tomme minen. Larven firer seg ned på bakken og forpupper seg i en kokong som har en tydelig kjøl. De voksne sommerfuglene flyr i juni – juli i solskinn.

Utbredelse

Arten er funnet spredt i Europa fra middelhavsområdet i sør til Østersjøen i nord. I Norden var den ikke registrert før den ble funnet på Öland i 2006. Det er lite sannsynlig at den forekommer i Norge.
Wang Junxia

Dopingspekulasjoner

Junxias trener Ma Junren hevdet at blod fra skilpadder var suksessformelen for de kinesiske langdistanseløperne. Det var betydelige spekulasjoner om at de kinesiske utøverne brukte ulovlige prestasjonsfremmende midler, samt at de saboterte dopingprøver. Foran Sommer-OL 2000 i Sydney avla seks utøvere trent av Ma Junren positive dopingprøver, og de ble sammen med Ma kastet ut av det kinesiske laget.
I 2016 ble det offentliggjort et brev fra 1995 hvor Junxia vedgikk at hun mot sin vilje ble dopet av sin trener.
Padder

Padder er en fellesbetegnelse på springpadder med mer ruglete skinn enn frosker, eller som lever mer på land enn frosker.
Betegnelsen er ikke beskrivende slektskapelig sett. For eksempel kan en art som kalles «padde» i mange tilfelle være nærmere beslektet med arter som kalles frosker enn med andre arter som kalles padder.
Noen bruker også betegnelsen padder om alle amfibier.
Den familien som man kaller ekte padder har det vitenskapelige navnet Bufonidae. Til disse hører arten nordpadde (Bufo bufo) som er den eneste padden i Norge. 
Artene i familien har en størrelse fra ca. 1,5 cm til over 24 cm. 335 arter i 25 slekter er kjent, hovedsakelig fra varmere land. De har som regel vortet, ru hud rik på giftige kjertler, bred kropp og korte bakben.
Kaiser Maximilian Lauf 2017

Kaiser Maximilian Lauf 2017 var den 2. utgaven av Kaiser Maximilian Lauf. Rennet ble arrangert 14. februar 2017.
Rennet var det fjerde rennet i Ski Classics 2016/17.
NM i friidrett innendørs 2011

Norgesmesterskapet i friidrett innendørs 2011 var en del av NM i friidrett 2011 som ble arrangert som et eget stevne i Ranheim friidrettshall i Trondheim fra 12. til 13. februar 2011.